和楊秀甫韻
作者：袁甫
朝代：宋

paragraphs: 天下大物山與泉，山泉爲蒙義皎然。
坐對巖巖聽潺潺，以茲名齋日周旋。
楊君作詩老更妍，解把山泉寫天全。
山谷松梅詠坡仙，到今筆語带芳鮮。
松梅雙清固堪憐，孰似山泉浩無邊。
顧我蒙養鑽彌堅，要參聖處力加鞭。
楊君一見出佳篇，古淡端如朱絲絃。
絃中傳雅奏，難共俗人言。
我欲和君一兩聯，山泉入夢且高眠。